14.6.16

**סיכום ישיבת וועד מיום 14.6.16**

**משתתפים:** ליאת בר שישת, נעה (מטע), רבקי (גבעת ישעיהו), דולי (מבוא ביתר), הדס (אביעזר), אורית (מטע), רבקי (נס הרים), הדר (מטע), רימונה (צור הדסה), תמרה (מבוא ביתר), אורית (נס הרים), ליאורה (צור הדסה)

**צהרון בשנת הלימודים הבאה**

רבקי (נס הרים) עדכנה על נושא הצהרון. יש הצעות לימי חוגים ממספר מפעילים. במקביל, וועד צור הדסה מבקש לסכם הפעלת צהרונים כלל יישוביים, ולכן מבקש מביה"ס לא לסכם עדיין, עד שהם יסגרו את ההצעה שלהם.

ליאת הביעה דעתה כי הצהרון צריך להיות ברוח ביה"ס, ולא מנותק מההקשר של הלימודים בביה"ס.

נעה אמרה שלדעתה צריך לדאוג לצהרון לכל ימות השבוע (ראשון עד חמישי) עם ארוחת צהריים חמה. אפשר לבדוק עם גרין וילג' או עם אלי קשת שגר קרוב לביה"ס ויכול להכין ארוחות.

**סוכם –** יש לחכות לסיכום אליו יגיע וועד צור הדסה בנושא, לפני פניה להורים לבדיקת אפשרות היישום.

**עדכוני ליאת**

* **ציוותים –** מסבירה את תהליך הגיוס בביה"ס. לא סגרנו השנה עם אף מורה שהרגשנו שאנחנו מתפשרים עליו. מפרטת את ציוותי הכיתות. [תוכן הציוותים לא מפורסם עד להודעה מסודרת של ביה"ס] יש מורה חדשה למדעים, ויועצת חדשה לבי"ס.
* **חלוקת הילדים בכיתות -** עלה נושא חלוקת הילדים בכיתות. נשמעו טענות בדבר חלוקת ילדים שיצרה בעיות חברתיות לילדים שונים, והצורך להגדיל את מספר הילדים מכל ישוב בכיתה מעבר לשמונה ילדים. ליאת הסבירה שיש שיקולים לכאן ולכאן, ומבחינה חברתית, חושבת ששמונה ילדים מישוב זה המקסימום הנכון.
* **התארגנות לשנה"ל החדשה –** תיארה את היערכות הצוות החדש לקראת שנה"ל הבאה.
* **מיתרים –** עקב התארגנות מחודשת של העמותה בשנה"ל הבאה, ישלמו 50,000 ₪ לשנה (במקום 80,000 השנה) ונקבל יום בשבוע את דן (רכז היהדות השנה).
* **תל"ן –** ביה"ס מוזמן לישיבת וועדת ייחודיים במשרד החינוך ביום 28.6.16, לצורך אישור בקשת ביה"ס להכרה כבי"ס ייחודי. ליאת הציגה את ההצעה לגביית תשלומי הורים ע"י ביה"ס בסך 2,702 ₪ לכיתות א'-ב'; 2,552 ₪ לכיתות ג'; 2,855 ₪ לכיתות ד'-ה'; ו- 3,066 ₪ לכיתות ו'. ליאת תכין הצעת תקציב לגביה מהעמותה, בגין הוצאות שמעבר לשעות הלימוד הפרונטאליות.
* ליאת הבהירה, כי סכומי התל"ן שיגבה ביה"ס, כוללים את תשלומי ההורים ששולמו לביה"ס השנה בנפרד. כלומר, השנה שילמו ההורים 4,300 ₪ לשנה לתלמיד (עמותה + תשלומים לביה"ס). לכן, אם נשארים ברף גביה זה, ניתן לגבות ע"י העמותה עד 1,500 ₪ לשנה.
* **ישיבה במועצה עם מ"מ ראש המועצה וראש מינהל חינוך –** בישיבה הסכימו נציגי המועצה כי ביה"ס לא תוקצב בשנים האחרונות בנושאים שונים כגון גינון, תשתיות, מחשוב ועוד. אבל לצורך תיקון העיוות, ביקשו לקבל דרישת תקצוב מביה"ס. בנוסף ביה"ס הציג דרישות לכיתות נוספות לשנה"ל הבאה, במקום בי"ס לביא, שמפנה את השטח הזמני. מחר, מ"מ ראש המועצה יהיה בביה"ס בסיור להצגת הצרכים.

**עדכון על ישיבת אורית ואפרת עם נציגי המורים – העלאת שכר המורים**

נציגי המורים טענו שהם מייצגים את כלל מורי ביה"ס. אורית ואפרת הסבירו שהן אמורות להכין את הנושא לדיון בוועד, ולכן באו לשמוע את עמדת המורים. המורים טענו כי משכורותיהם נמוכות, והם מבקשים להכיר במאמצים שהם משקיעים בעבודה בביה"ס, בהשוואה לבי"ס רגיל, ולהגדיל את שכרם. ציפיות המורים היו לתוספת חודשית של 2,000 ₪ למחנכים לחודש, ו-1,000 ₪ למורים עמיתים כמלגות (עלות תקציבית של כ-450,000 ₪ לשנה).

אפרת ואורית הבהירו כי הן לא יושבות מול המורים על תקן המעביד. עוד הבהירו, ששכר המורים עולה, עם צבירת הותק, וכי ההשקעה של המורים תקפה ביחס לכל מורה בראשית דרכו בכיתה.

**סקירת תקציב – תמרה**

מעדכנת על 75% גביה, לפני השלמת תשלומים שטרם נגבו. חילקה רשימת חייבים לפי יישובים. מבקשת מחברי הוועד לפעול להשלמת הגביה.

מעלה לדיון את סוגיית ניהול גביית תשלומי ההורים. מציעה להוציא את הנושא למיקור חוץ. מסבירה שבשנה הבאה, בעקבות המעבר לתל"ן העמותה תידרש להוציא משכורות למורים, לגבות תשלומי הורים וכו', ומדובר בהתעסקות משמעותית של הנהלת חשבונות.

**הוסכם פה אחד להוציא את הנהלת החשבונות של העמותה למיקור חוץ. הצעה סופית תובא לאישור הוועד, לאחר קבלת הצעות וגיבוש הסכום הנדרש.**

**וועדת פרט**

הדר עדכנה על פגישה ראשונה בנושא. יש כוונה להקים וועדת פרט של נציגי ההורים, שתעבוד עם יועצת ביה"ס בנושא הפרט.

**בחירת רכז יהדות**

ליאת מבקשת לשמוע את עמדת הוועד, באשר לצרכים מרכז היהדות שיחליף את דן. חלק מהמטלות של דן, יעברו לשמואל (למשל טקסי ראש חודש). ביחס לחלק מהטקסים, כבר יש פורמטים קיימים.

הושמעו דעות חברי הוועד, שסיכומן הוא בעיקר תלוי זהות המועמד.